ΓΡΑΠΤΗ ΕΡΩΤΗΣΗ E-1696/97 υποβολή: Roberta Angelilli (NI) προς την Επιτροπή (20 Μαΐου 1997)

Θέμα: Μελέτη για την κατασκευή πενταορόφου χώρου σταθμεύσεως σε χώρο αρχαιολογικής σημασίας στη Ρώμη

Ο Δήμος Ρώμης προτίθεται να κατασκευάσει κοντά στο Piazzale della Radio, πυκνοκατοικημένη συνοικία της 15ης περιφέρειας του Δήμου Ρώμης, μεγάλο πενταόροφο χώρο στάθμευσης συνδεδεμένο με εμπορικό κέντρο. Πολυάριθμες επιτροπές πολιτών ζήτησαν την άμεση διακοπή των έργων, δεδομένου ότι στη ζώνη κατασκευής του χώρου στάθμευσης, η Αρχαιολογική Υπηρεσία του Υπουργείου Πολιτισμού ανακάλυψε ορισμένους τάφους ρωμαϊκής εποχής, γεγονός που αφήνει να υποτεθεί ότι υπάρχει ίσως μια πραγματική υπόγεια νεκρόπολη η διατήρηση της οποίας θα ετίθετο οπωσδήποτε σε κίνδυνο από τα έργα. Μολονότι το Παράρτημα ΙΙ της οδηγίας 85/337/ΕΟΚ ((ΕΕ L 175 της 5.7.1985, σελ. 40. )) (10β) προέβλεπε ότι τα κράτη μέλη καθορίζουν τα δέοντα κριτήρια δια των οποίων καθορίζεται ποιές εργασίες πολεοδομικής διευθέτησης πρέπει να υπόκεινται σε αξιολόγηση επιπτώσεων στο περιβάλλον σύμφωνα με τα άρθρα 5 έως 10 της ίδιας οδηγίας και παρά το γεγονός ότι οι σημαντικές διαστάσεις του έργου φαίνεται να συνηγορούν σε μια τέτοια αξιολόγηση σύμφωνα με τις προβλεπόμενες διαδικασίες, ουδεμία διαβούλευση άρχισε μεταξύ Διοίκησης και πολιτών όσον αφορά την προαναφερθείσα μελέτη. Εξάλλου, παρά τα όσα προβλέπει η οδηγία 97/11/ΕΚ ((ΕΕ L 73 της 14.3.1997, σελ. 5. )), βάσει των οποίων στην αξιολόγηση των επιπτώσεων στο περιβάλλον όσον αφορά την κατηγορία αυτή έργων πρέπει να λαμβάνονται δεόντως υπόψη οι ιστορικοί, πολιτιστικοί και αρχαιολογικοί παράγοντες, ουδεμία σημασία απεδόθη στα αρχαιολογικά ευρήματα της περιοχής.

Δεν θεωρεί η Επιτροπή ότι η στάση αυτή του Δήμου Ρώμης αποτελεί καταφανή παραβίαση των ευρωπαϊκών κανονισμών περί αξιολόγησης των επιπτώσεων στο περιβάλλον;

Μπορεί να γνωστοποιήσει η Επιτροπή εάν προτίθεται να κινήσει συγκεκριμένες διαδικασίες έναντι του Δήμου Ρώμης προκειμένου να αποκατασταθεί ο σεβασμός στο κοινοτικό δίκαιο;

Απάντηση της κας Bjerregaard εξ ονόματος της Επιτροπής (25 Ιουνίου 1997)

Σε ό,τι αφορά την ανέγερση ενός πενταόροφου χώρου σταθμεύσεως σε χώρο αρχαιολογικής σημασίας στη Ρώμη, πρέπει κατ'άρχάς να τονισθεί ότι η αναφορά στην οδηγία 97/11/ΕΚ δεν ευσταθεί εφόσον η εν λόγω οδηγία δεν ισχύει ακόμη.

Η οδηγία 85/337/ΕΟΚ ((ΕΕ L 175 της 27.6.1985. )) σχετικά με την εκτίμηση των επιπτώσεων στο περιβάλλον ορισμένων δημοσίων και ιδιωτικών έργων, προβλέπει μια υποχρεωτική διαδικασία επιπτώσεων για τα έργα που ανήκουν στο παράρτημα Ι της οδηγίας, ενώ για εκείνα που περιλαμβάνονται στο παράρτημα ΙΙ της οδηγίας μεταξύ των οποίων και το υπόψιν έργο παρέχεται η διακριτική ευχέρεια, στα κράτη μέλη να αποφασίσουν, υπό το φως των χαρακτηριστικών του σχετικού έργου, κατά πόσον αυτό πρέπει να υποβληθεί στη διαδικασία εκτίμησης των επιπτώσεων για το περιβάλλον. Εναπόκειται, λοιπόν, στα κράτη μέλη να προσδιορίσουν, πότε ένα έργο του παραρτήματος ΙΙ, λόγω της φύσης του, της διάστασής του ή των χαρακτηριστικών του, πρέπει να υποβάλλεται στη διαδικασία εκτίμησης των επιπτώσεων για το περιβάλλον.

Η Επιτροπή, βάσει των στοιχείων που κατέχει, θα παρέμβει ενώπιον των ιταλικών αρχών, ώστε να λάβει πρόσθετες πληροφορίες.